b'\n_START_ARTICLE_\nValgomoji bulv\xc4\x97\n_START_SECTION_\nKilm\xc4\x97\n_START_PARAGRAPH_\nBulv\xc4\x97\xc2\xa0\xe2\x80\x93 gana pla\xc4\x8diai auginama kult\xc5\xabra, kuri Piet\xc5\xb3 Amerikoje buvo sukult\xc5\xabrinta prie\xc5\xa1 kelet\xc4\x85 t\xc5\xabkstan\xc4\x8di\xc5\xb3 met\xc5\xb3. \xc5\xbdinoma labai daug veisli\xc5\xb3. Laukin\xc4\x97s arba savaimin\xc4\x97s bulv\xc4\x97s auga Piet\xc5\xb3 Amerikos And\xc5\xb3 kalnuose, kur jos buvo svarbiausias maisto produktas. Nuo sen\xc5\xb3 laik\xc5\xb3 vietini\xc5\xb3 gyventoj\xc5\xb3 ind\xc4\x97n\xc5\xb3 auginamos \xc4\x8cil\xc4\x97je, Ekvadore, Kolumbijoje, Bolivijoje, Peru, Argentinoje. Ink\xc5\xb3 civilizacija augino apie 200 veisli\xc5\xb3 bulvi\xc5\xb3._NEWLINE_Apie 1565\xc2\xa0m. bulvi\xc5\xb3 gumbai pasiek\xc4\x97 Europ\xc4\x85. Pirmasis juos pamat\xc4\x97 Ispanijos karalius Pilypas II (1527\xe2\x80\x931598). Netrukus gumbai pateko \xc4\xaf botanikos sod\xc4\x85 Nyderlanduose, kur jos buvo auginamos ir platinamos kaip dekoratyviniai augalai, ta\xc4\x8diau suprasta, kad augalo gumbai maistingi, gero skonio, tinka mitybai. 1616\xc2\xa0m. bulves, kaip ret\xc4\x85 ir rafinuot\xc4\x85 patiekal\xc4\x85, pateikdavo tik Pary\xc5\xbeiuje karaliaus stalui. Skan\xc5\xabs miltingi gumbai prad\xc5\xbeioje buvo vadinami triufeliais (pranc. truffe). Nuo 1651\xc2\xa0m. bulv\xc4\x97s prad\xc4\x97tos auginti maistui. Tai pirmieji padar\xc4\x97 vokie\xc4\x8diai. Branderburgo burmistras Frydrichas Vilhelmas (1620\xe2\x80\x931688) bulvi\xc5\xb3 auginim\xc4\x85 paskelb\xc4\x97 nacionaline pareiga. Apie 1770\xc2\xa0m. Pr\xc5\xabsijos karalius Frydrichas Vilhelmas II (1744\xe2\x80\x931797) net su kariuomen\xc4\x97s pagalba vert\xc4\x97 kaimo \xc5\xbemones auginti bulves._NEWLINE_\xc4\xae Lietuv\xc4\x85 bulv\xc4\x97s pateko Lenkijos karaliaus ir Lietuvos did\xc5\xbeiojo kunigaik\xc5\xa1\xc4\x8dio Augusto III (1696\xe2\x80\x931763) laikais, sp\xc4\x97jama, per Rietav\xc4\x85. I\xc5\xa1 prad\xc5\xbei\xc5\xb3 bulvi\xc5\xb3 laukai i\xc5\xa1plito dvar\xc5\xb3 \xc5\xbeem\xc4\x97se, ta\xc4\x8diau netrukus jas \xc4\x97m\xc4\x97 auginti visi \xc5\xbeemdirbiai.\n_START_SECTION_\nSud\xc4\x97tis\n_START_PARAGRAPH_\nBulvi\xc5\xb3 gumbuose gausu \xc4\xafvairi\xc5\xb3 maisto med\xc5\xbeiag\xc5\xb3: iki 24\xc2\xa0% krakmolo, 2\xc2\xa0% augalini\xc5\xb3 baltym\xc5\xb3, ferment\xc5\xb3, \xc4\xafvairi\xc5\xb3 biogenini\xc5\xb3 element\xc5\xb3, organini\xc5\xb3 ir mineralini\xc5\xb3 drusk\xc5\xb3\xc2\xa0\xe2\x80\x93 kalcio, kalio, magnio, gele\xc5\xbeies, cinko, fosforo, \xc5\xa1iek tiek proteino, riebal\xc5\xb3, l\xc4\x85stelienos, obuoli\xc5\xb3, citrinos ir r\xc5\xabg\xc5\xa1tyni\xc5\xb3 r\xc5\xabg\xc5\xa1ties, gausu vitamin\xc5\xb3 A, B, C, P, folin\xc4\x97s r\xc5\xabg\xc5\xa1ties, karotino ._NEWLINE_\xc5\xbdaliose augalo dalyse ir pa\xc5\xbealiavusiuose gumbuose yra iki 0,07\xc2\xa0% nuodingo alkaloido solanino.\n_START_SECTION_\nKenk\xc4\x97jai\n_START_PARAGRAPH_\nKartu su bulv\xc4\x97mis \xc4\xaf Europ\xc4\x85 pateko kolorado vabalas. Jis labai i\xc5\xa1plito, kadangi naujoje ekosistemoje nebuvo nat\xc5\xabrali\xc5\xb3 jo prie\xc5\xa1\xc5\xb3. Iki \xc5\xa1iol nedideliuose \xc5\xabkiuose kolorado vabalai rankomis nurenkami nuo bulvi\xc5\xb3 lap\xc5\xb3.\n_START_SECTION_\nPanaudojimas\n_START_PARAGRAPH_\nI\xc5\xa1 bulvi\xc5\xb3 gumb\xc5\xb3 galima pagaminti vir\xc5\xa1 200 \xc4\xafvairi\xc5\xb3 produkt\xc5\xb3: etilo spirito, fotojuost\xc5\xb3, klijini\xc5\xb3 med\xc5\xbeiag\xc5\xb3, plastmasi\xc5\xb3, acetono, krakmolo, gliukoz\xc4\x97s ir kt._NEWLINE_Jomis \xc5\xa1eriami gyvuliai, lesinami pauk\xc5\xa1\xc4\x8diai.\n_START_SECTION_\nMityba\n_START_PARAGRAPH_\nSvarbiausia bulvi\xc5\xb3 paskirtis\xc2\xa0\xe2\x80\x93 maistui. I\xc5\xa1 gumb\xc5\xb3 gaminami \xc4\xafvairiausi labai maistingi patiekalai._NEWLINE_Maistui tinka tik labai geros kokyb\xc4\x97s bulv\xc4\x97s. Vartoti labai sudygusius ir pa\xc5\xbealiavusius gumbus pavojinga, nes visose augalo dalyse yra nuodingo glikozido solanino. Ypa\xc4\x8d jo daug lapuose ir uogose. Suaugusiuose gumbuose solanino yra nedaug ir toks kiekis nepavojingas. Pa\xc5\xbealiavusiuose, supuvusiuose ir sudygusiuose gumbuose solanino yra gerokai daugiau. Pavasar\xc4\xaf ir vasar\xc4\x85 po bulvi\xc5\xb3 odele susikaupia daug solanino, tod\xc4\x97l bulves reikia storai lupti. Suvalgius bulvi\xc5\xb3 su dideliu kiekiu solanino, gerkl\xc4\x97je darosi kartu ir j\xc4\x85 per\xc5\xa1ti, ima pykinti, pradedama viduriuoti, ima da\xc5\xbeniau plakti \xc5\xa1irdis, atsiranda dusulys, traukuliai, o labai sunkiais atvejais netenkama s\xc4\x85mon\xc4\x97s. Dideli solanino kiekiai ardo kraujo eritrocitus ir slopina nerv\xc5\xb3 sistem\xc4\x85. Reikia skubiai kviesti medicinin\xc4\x99 pagalb\xc4\x85._NEWLINE_Bulves laikant, vitamino C nuolat ma\xc5\xbe\xc4\x97ja. Pavasar\xc4\xaf jo lieka ne daugiau kaip tre\xc4\x8ddalis. Be to jis ilgiau i\xc5\xa1lieka sveikuose gumbuose, o su\xc5\xbealotuose ir su\xc5\xa1alusiuose suyra daug grei\xc4\x8diau. Kad vitamino C i\xc5\xa1likt\xc5\xb3 kuo daugiau, reikia ilgai nelaikyti nuskust\xc5\xb3 bulvi\xc5\xb3, virti prad\xc4\x97ti verdan\xc4\x8diame vandenyje. Kuo grei\xc4\x8diau bulv\xc4\x97s i\xc5\xa1verda, tuo daugiau jose lieka vitamin\xc5\xb3.'